આ સરોવર યુ.એસ. અને કૅનેડા વચ્ચે આંતરરાષ્ટ્રીય સરહદ પર આવેલું છે. કૅનેડાનો ઑન્ટેરિયો પ્રાંત તેની ઉત્તર તથા પૂર્વ તરફ છે; યુ.એસ.નાં મિશિગન અને વિસ્કૉન્સિન રાજ્યો તેની દક્ષિણ તરફ, જ્યારે મિનેસોટા તેની પશ્ચિમ તરફ આવેલાં છે. આ સરોવરની કિનારારેખા ખડકાળ હોઈ સખત છે. કેટલીક જગ્યાએ, વિશેષે કરીને ઉત્તર કાંઠે, ભેખડો જોવા મળે છે. આ ઉપરાંત, મિશિગનમાં સરોવરકાંઠે વિવિધરંગી રેતીખડકોની દીવાલો નજરે પડે છે. મિનેસોટાના ખડકાળ સરોવર કાંઠે ચાલ્યા જતા માર્ગ પર ઉનાળુ વિહારધામો છે, માછીમારોનાં ગામ છે, તો રાજ્યના ઉદ્યાનો પણ છે. મિનેસોટાના કાંઠે બીવર બૅમાં વાહણોને પરવાળાના ખરાબાઓની ચેતવણી આપતી દીવાદાંડી રાખેલી છે.